RETTENS DOM (Anden Afdeling)

2. maj 2001

Forenede sager T-167/99 og T-174/99

Carla Giulietti m.fl.

mod

Kommissionen for De Europæiske Fællesskaber

»Tjenestemænd — udvælgelsesprøve — annullationssøgsmål — proceduren med stopprøver — prøvernes afvikling — ligebehandlingsprincippet — begrundelsespligt — princippet om den berettigede forventning — princippet om god forvaltning — følgerne for udvælgelsesprøvens videre afvikling«

Fuldstændig gengivelse på fransk II-441

Angående:

Annullation dels af afgørelsen truffet af udvælgelseskomiteen for udvælgelsesprøve KOM/A/10/98 om at udelukke sagsøgerne fra prøverne efter stopprøverne, dels af foranstaltninger truffet efter udvælgelsesprøven.

Udfald:

Afgørelsen fra udvælgelseskomiteen for udvælgelsesprøve KOM/A/10/98 om at udelukke Anna Caprile og Olive Radelet fra de efterfølgende prøver i udvælgelsesprøve KOM/A/10/98 annulleres. Anna Caprile's og Olive Radelet's påstand om annullation af foranstaltninger truffet efter denne afgørelse i forbindelse med udvælgelsesprøve KOM/A/10/98 tages ikke til følge. Kommissionen frifindes i de af Carla Giulietti, Fabbrinio Dell'Olio og Konrad Fuhrmann anlagte sager. I sag T-174/99 betaler Kommissionen halvdelen af sagsøgernes omkostninger og bærer alle sine egne omkostninger. I sag T-167/99 bærer hver part sine egne omkostninger, herunder omkostninger i sagen om foreløbige forholdsregler.

Sammendrag

Ved annullation af en afgørelse, hvorved udvælgelseskomiteen for en almindelig udvælgelsesprøve, der afholdes med henblik på oprettelse af en ansættelsesreserve, har udelukket en ansøger fra prøverne efter stopprøverne, er rettighederne for den pågældende, der ikke har bestået denne prøve, tilstrækkeligt beskyttet, hvis udvælgelseskomiteen og ansættelsesmyndigheden tager deres beslutning op til fornyet overvejelse og søger en rimelig løsning på sagen, uden at det er nødvendigt at omstøde resultatet af udvælgelsesprøven som helhed eller at annullere de udnævnelser, som er foretaget på grundlag heraf. I et sådant tilfælde drejer det sig om at forene interesserne hos de ansøgere, der har lidt skade på grund af en ulovlighed i forbindelse med en udvælgelsesprøve, og de øvrige ansøgeres interesse. Fællesskabets retsinstanser skal herved tage hensyn til ikke alene nødvendigheden af at genindsætte de forurettede ansøgere i deres rettigheder, men også til de beståede ansøgeres berettigede forventning. (jf. præmis 56 og 57) Henvisning til: Domstolen, 6. juli 1993, sag C-242/90 P, Kommissionen mod Albani m.fl., Sml. I, s. 3839, præmis 13, 14, 16 og 17.

En udvælgelseskomite har et vidt skøn med hensyn til vilkårene og det nærmere indhold af de i udvælgelsesprøven fastsatte prøver. Fællesskabets retsinstanser kan derfor kun efterprøve den fremgangsmåde, der følges ved afholdelsen af en prøve, når det er nødvendigt for at sikre en lige behandling af ansøgerne og objektiviteten i det valg, som foretages mellem disse. Dette vide skøn må inden for samme grænser indrømmes en udvælgelseskomite, når denne skal tage stilling til ulovligheder eller fejltagelser, der er indtruffet under afviklingen af en almindelig udvælgelsesprøve med talrige ansøgere, og som på grund af proportionalitetsprincippet og princippet om god forvaltning ikke kan udbedres ved en gentagelse af dens prøver. I medfør af disse principper råder komitéen også over et vidt skøn ved afgørelsen af, om der foreligger ulovligheder eller fejltagelser i forbindelse med afviklingen af en almindelig udvælgelsesprøve med adskillige ansøgere, bl.a. med hensyn til affattelsen af multiple choice-spørgsmålene. Fællesskabets retsinstanser bør derfor alene foretage en begrænset efterprøvelse af disse spørgsmåls forståelighed. (jf. præmis 58 og 61) Henvisning til: Retten, 21. maj 1996, sag T-153/95, Kaps mod Domstolen, Sml. Pers. I-A, s. 233, og II, s. 663, præmis 37.

En deltager i en almindelig udvælgelsesprøve kan ikke påberåbe sig adgangsbetingelserne til en anden institutions udvælgelsesprøve, som afholdes på andre betingelser og forfølger en anden målsætning, til støtte for påstande om annullation af en afgørelse fra en udvælgelseskomite. Det samme gælder generelt med hensyn til proceduren for afholdelse af en udvælgelsesprøve med henblik på ansættelse af ansøgere, der besidder kvalifikationer på særskilte områder. Dette gælder så meget mere, når de forskellige udvælgelsesprøver er blevet afholdt samtidigt, og sagsøgerne havde mulighed for herimellem at vælge den, de ønskede at deltage i. (jf. præmis 75) Henvisning til: Domstolen, 28. april 1983, sag 143/82, Lipman mod Kommissionen, Sml. s. 1301, præmis 10.